“โปรเม” คืนฟอร์มเก่ง! หวดวันสุดท้ายเพิ่ม 5 อันเดอร์ฯ ผงาดคว้าแชมป์ LPGA ส่งท้ายฤดูกาล
“โปรเม” เอรียา จุฑานุกาล รายการซีเอ็มอี กรุ๊ป ทัวร์ แชมเปี้ยนชิพ เมื่อวันที่ 19 พ.ย.60 ผ่านมา
20 พ.ย. 2560

ผู้สื่อข่าวรายงานว่า “โปรเม” เอรียา จุฑานุกาล นักกอล์ฟขวัญใจชาวไทย คว้าแชมป์กอล์ฟแอลพีจีเอทัวร์ รายการซีเอ็มอี กรุ๊ป ทัวร์ แชมเปี้ยนชิพ ซึ่งเป็นรายการสุดท้ายประจำปี 2017 ที่รัฐฟลอริดา เมื่อวันที่ 19 พฤศจิกายน 2560 ผ่านมา
โดยรอบนี้ โปรเม หวดเข้ามา 5 อันเดอร์พาร์ 67 จากการทำ 6 เบอร์ดี้ 1 โบกี้ สกอร์รวมจึงเป็น 15 อันเดอร์พาร์ 273 ได้แชมป์พร้อมรับเงินรางวัล 625,000 เหรียญสหรัฐฯ นับเป็นแชมป์ที่ 2 ของ โปรเม ในปีนี้หลังได้รายการแมนูไลฟ์ แอลพีจีเอ คลาสสิค เมื่อเดือนมิถุนายนรวมเป็นแชมป์แอลพีจีเอทัวร์รายการที่ 7 ของเจ้าตัวด้วย
ทั้งนี้ อันดับ 2 เจสสิกา คอร์ดา และเล็กซี ธอมป์สัน 2 สาวอเมริกัน 14 อันเดอร์พาร์ 274 ด้านแชมป์เก่า ชาร์ลีย์ ฮัลล์ จากอังกฤษ 10 อันเดอร์พาร์ 278 จบที่ 11 ขณะที่ เฝิง ชานชาน มือ 1 ของโลกจากจีน 7 อันเดอร์พาร์ 281 ได้ที่ 21
ส่วนสาวไทยรายอื่นอย่าง “โปรแหวน” พรอนงค์ เพชรล้ำ 9 อันเดอร์พาร์ 279 จบที่ 16 “โปรโม” โมรียา จุฑานุกาล 5 อันเดอร์พาร์ 283 ได้ที่ 30
อย่างไรก็ตาม หลังจากจบรายการนี้ ปาร์ก ซอง ฮยอน รุคกี้สาวจากเกาหลีใต้ ได้ครองตำแหน่งนักกอล์ฟผู้ทำเงินสูงสุดประจำปีนี้ที่ 2,262,472 เหรียญสหรัฐ ส่วนสาวไทยที่ทำเงินมากสุดเป็น โมรียา 1,303,732 เหรียญสหรัฐฯ โดยรั้งที่ 8 ของอันดับรวม